google/wiki40b huggingface dataset:
Ζαν-Μαρί Λε Πεν

Παιδική ηλικία

Ο Λε Πεν γεννήθηκε στις 20 Ιουνίου 1928 στο La Trinité-sur-Mer, της  Βρετάνης, από την Anne Marie Hervé και τον Jean Le Pen. Έμεινε ορφανός όταν το σκάφος του πατέρα του ανατινάχτηκε από θαλάσσια νάρκη το 1942. Ανατράφηκε ως  ρωμαιοκαθολικός και σπούδασε στο γυμνάσιο των  Ιησουιτών François Xavier στο Vannes.
Στη συνέχεια εισήλθε στην πανεπιστημιακή σχολή του  Παρισιού και άρχισε να πωλεί στο δρόμο την εφημερίδα  Action Francaise. Ο Le Pen ξεκίνησε την πολιτική του σταδιοδρομία ως επικεφαλής της φοιτητικής ένωσης στην Τουλούζη. Έγινε πρόεδρος του σωματείου Corporative des étudiants en droit, μιας ένωσης φοιτητών του δικαίου που ασχολούνταν κυρίως με την καταπολέμηση των  κομμουνιστών. Έχει καταδικαστεί επανειλημμένα για επιθέσεις.

Στρατιωτική υπηρεσία

Αφού έλαβε το δίπλωμά της Νομικής, κατατάχθηκε στην Λεγεώνα των Ξένων, στο 1o Σύνταγμα Αλεξιπτωτιστών. Υπηρέτησε στην Ινδοκίνα, μετά τη Μάχη του Ντιέν Μπιέν Φου του 1954, η οποία είχε χαθεί από τη Γαλλία και η οποία ώθησε τον πρωθυπουργό Πιέρ Μέντες να τερματίσει τον πόλεμο της Ινδοκίνας στην Διάσκεψη της Γενεύης. Υπηρέτησε επίσης, στο Σουέζ και την Αλγερία.

Πολιτική

Η πολιτική του Λε Πεν εστιάζει σε θέματα σχετικά με την μετανάστευση στη Γαλλία, την Ευρωπαϊκή Ένωση, τον παραδοσιακό πολιτισμό και αξίες, τον νόμο και την τάξη και την υψηλή ανεργία στη Γαλλία. Είναι υπέρμαχος των περιορισμών μετανάστευσης, της θανατικής ποινής, των κινήτρων υπέρ των νοικοκυριών και του ευρωσκεπτικισμού. Με αυτή τη ρητορική κατάφερε να αναδείξει το Εθνικό Μέτωπο σε κόμμα με διψήφια ποσοστά. Η άνοδός του στην πολιτική σκηνή της Γαλλίας είναι γνωστή ως «Λεπενισμός».
Ο Λε Πεν ήταν πέντε φορές υποψήφιος για πρόεδρος της Γαλλίας και κατάφερε να περάσει στον δεύτερο γύρο των προεδρικών εκλογών τις 21 Απριλίου 2002 προκαλώντας αρνητική αίσθηση για την άνοδο της ακροδεξιάς. Οι αμφιλεγόμενες ομιλίες του και η ενσωμάτωσή του στην πολιτική ζωή τον έχουν καταστήσει μια μορφή η οποία πολώνει την κοινή γνώμη και λόγω της μακροβιότητάς του, έχει γίνει μείζονα πολιτική μορφή της Γαλλίας. Αποβλήθηκε από το Εθνικό Μέτωπο από την κόρη του Μαρίν Λε Πεν τις 20 Αυγούστου 2015, μετά από αμφιλεγόμενες δηλώσεις και βρέθηκε περιθωριοποιημένος από τη γαλλική πολιτική σκηνή.
Γαληψός Καβάλας

Ιστορικά στοιχεία

Η περιοχή κατοικείται από την προϊστορία όπως μαρτυρούν ίχνη προϊστορικού οικισμού στο λόφο στη θέση Παλιάμπελα ή Μπαϊρέλα, νοτιοδυτικά του χωριού. Στη θέση Αρκουδότρυπα, στο Παγγαίο, υπάρχει λατρευτικό σπήλαιο προϊστορικών και πρώιμων ιστορικών χρόνων. Στην τούμπα Χαρμάν Τεπέ και στη θέση Πλατάνια υπάρχουν προϊστορικοί οικισμοί με ορατά επιφανειακά λείψανα. Στη θέση Αμπελώνες βρίσκεται εγκατάσταση, πιθανώς αγροικία, και νεκροταφείο Ρωμαϊκής περιόδου. Στη θέση Βουρλάκια έχει εντοπιστεί νεκροταφείο Ρωμαϊκής περιόδου και τμήμα αρχαίου υδραγωγείου με δίκτυο από πήλινους σωλήνες. Στη θέση Πασά Μεζάρ βρίσκεται αρχαίο μαρμάρινο κτήριο με ορατά επιφανειακά λείψανα κατά χώραν και διάσπαρτα αρχιτεκτονικά μέλη. Μέσα στον οικισμό έχει βρεθεί υστερορρωμαϊκό νεκροταφείο.
Η Γαληψός πήρε το όνομά της από την ομώνυμη αρχαία αποικία της Θάσου, η οποία ταυτίζεται από τον αρχαιολογικό χώρο στη θέση Γαϊδουρόκαστρο, ανατολικά της παραλίας της Καριανής, όπου έχει βρεθεί αρχαίο νεκροταφείο. Άλλες αρχαίες πόλεις στην ευρύτερη περιοχή ήταν η Φάγρης, στο Ορφάνι, και η Ηιών, στην παραλία Οφρυνίου. Μέχρι την ανταλλαγή πληθυσμών το 1923, είχε μουσουλμανικό πληθυσμό, 220 κατοίκους σύμφωνα με την απογραφή του 1900, ενώ μετά την ανταλλαγή πληθυσμών, στη Γαληψό εγκαταστάθηκαν 33 προσφυγικές οικογένειες, η οποία πλέον είχε αμιγώς προσφυγικό πληθυσμό.
Ετέανδρος της Πάφου

Ο Ετέανδρος ήταν βασιλιάς της αρχαίας Πάφου στην Κύπρο.
Το όνομα του αναφέρεται σε επιγραφή στο πρίσμα του Εσσαρχαδώνος μαζί με τα ονόματα των δέκα κυπριακών βασιλείων της εποχής και τα ονόματα των βασιλέων τους που έγιναν φόρου υποτελείς στον Σαργών, βασιλιά των Ασσυρίων. Διαδέχτηκε στον θρόνο τον Λασίδη. Διάδοχος του ήταν ο Δυμόνοος.
Γνωστό είναι επίσης το χρυσό βραχιόλι που σήμερα βρίσκεται στο μουσείο της Νέας Υόρκης, γνωστό σαν Βραχιόλι του Ετέανδρου.
Μίλτον Κάτο

Πρώτα χρόνια και εκπαίδευση

Γεννήθηκε στις 3 Ιουνίου του 1915 στον Άγιο Βικέντιο.  Τα πρώτα του χρόνια ήταν δύσκολα και κατάφερε με υποτροφία να πάει σε ένα σχολείο. Σε ηλικία 26 ετών άρχισε να εργάζεται ως υπάλληλος. Αργότερα κατατάχθηκε στον καναδικό στρατό και ενεπλάκη σε μάχες του Δευτέρου Παγκοσμίου Πολέμου. Το 1951 παντρεύτηκε τη Λούσι Κλάξτον.

Πολιτική καριέρα

Επιστρέφοντας στη χώρα του, εισήλθε στον πολιτικό στίβο. Το 1955 συνίδρυσε το Εργατικό Κόμμα του Αγίου Βικεντίου (γνωστό και με το όνομα Εργατικό Κόμμα Ενότητας). Στις 19 Μαΐου του 1967 όταν η χώρα έγινε κράτος σε ένωση (associated state), ο Κάτο έγινε ανώτερος υπουργός. Λίγα χρόνια μετά, στις 27 Οκτωβρίου του 1969, ορκίστηκε πρωθυπουργός (Premier). Τον Απρίλιο του 1972 ηττήθηκε στις εκλογές και νέος πρωθυπουργός έγινε ο αρχηγός της αντιπολίτευσης, Τζέιμς Φιτς-Άλεν Μίτσελ. Το κόμμα του Κάτο και οι εταίροι του συνασπισμού του κέρδισαν τις εκλογές του 1974, με αποτέλεσμα ο ίδιος να ξαναγίνει πρωθυπουργός. Όταν η χώρα έγινε ανεξάρτητη στις 27 Οκτωβρίου του 1979 απέκτησε τον επίσημο τίτλο (Prime Minister). Η δεύτερη πρωθυπουργική του θητεία ξεκίνησε στις 8 Δεκεμβρίου του 1974 και ολοκληρώθηκε στις 20 Ιουλίου του 1984. Κατά τη θητεία του, ο Κάτο δεν υποστήριξε άλλες σοσιαλιστικές χώρες, όπως η Κούβα, η Γρενάδα και η Γουιάνα, καθώς ήταν αντίθετος στο Μαρξισμό. Αντίθετα, συνεργάστηκε με χώρες προσκείμενες προς τη Δύση, όπως το Τρινιντάντ και Τομπάγκο και τα Μπαρμπάντος. Το Εργατικό Κόμμα ηττήθηκε στις εκλογές του 1984 αλλά επέστρεψε στην εξουσία έπειτα από εκλογικό θρίαμβο το 2001, με πρωθυπουργό το Ραλφ Γκονσάλβες. Ο Κάτο πέθανε στο Κίνγκσταουν στις 10 Φεβρουαρίου του 1997.
Ιγνάσιο Λόπες Τάρσο

Βιογραφία

Ο Λόπες Τάρσο γεννήθηκε στη Πόλη του Μεξικού το 1925. Είναι γιος του Αλφόνσο Λόπες Μπερμούντες και της Ιγνάσια Λόπες Ερρέρα. Έχει δύο αδέλφια, τον Αλφόνσο και την Μάρτα. Ο Λόπες Τάρσο έχει ισπανική καταγωγή. 
Είναι παντρεμένος με την Κλάρα Αράντα και μαζί έχουν αποκτήσει τέσσερα παιδιά, την Κλάρα, την Σουσάνα, την Γκαμπριέλα και τον Χουάν Ιγνάσιο.
Σε ηλικία 8-9 ετών περίπου άρχισε να ενδιαφέρεται για την ηθοποιία. Το 1954 έκανε το ντεμπούτο του στον κινηματογράφο, στην ταινία La desconocida.
Κατά την χρυσή εποχή μεξικάνικου κινηματογράφου, έχει συνεργαστεί με πολλά ονόματα της εποχής, όπως, την Ντολόρες ντελ Ρίο, την Μαρία Φέλιξ, την Μάργα Λόπες, τον Κάρλος Λόπες Μοκτεσούμα, την Κάτι Χουράδο και τον Πέδρο Αρμεντάρις.
Έχει συμμετάσχει σε περίπου 50 ταινίες, θεατρικές παραστάσεις και τηλενουβέλες.
Λύκειος Απόλλων

Η ονομασία Λύκειος Απόλλων αναφέρεται σε τύπο γλυπτικής παράστασης η οποία αποδίδεται στον Πραξιτέλη κατά τον 4ο αιώνα π.Χ., και η οποία κατόπιν αναπαράχθηκε σε πολλά Ελληνιστικά και Ρωμαϊκά γλυπτά καθώς και σε αθηναϊκά νομίσματα του 1ου αιώνα π.Χ..

Ετυμολογία

Η επωνυμία Λύκειος δεν σχετίζεται με την περιοχή της Λυκίας στη Μικρά Ασία, αλλά προκύπτει από την περιοχή Λύκειο στα ανατολικά της Αθήνας κατά την αρχαιότητα, όπου το ιερό του Λύκειου Απόλλωνα προϋπήρχε πριν την ίδρυση της σχολής του Αριστοτέλη στο ίδιο σημείο κατά τον 4ο αιώνα π.Χ. με την ονομασία Λύκειο. Ο συγγραφέας του 2ου αιώνα μ.Χ. Λουκιανός αναφέρει πως ένα από τα γλυπτά με αυτή την παράσταση βρισκόταν εντός της ομώνυμης σχολής.

Παράσταση

Το κύριο χαρακτηριστικό της παράστασης παρουσιάζει τον Απόλλωνα να κρατά ένα τόξο στο αριστερό του χέρι ενώ το δεξί του αναπαύεται πάνω από το κεφάλι του. Ένα παρόμοιος τύπος αγάλματος με τέτοια παράσταση είναι και ο Απόλλωνας των Μεδίκων στο μουσείο Ουφίτσι στη Φλωρεντία, όπου ο θεός αναπαύεται γέρνωντας πάνω σε ένα κορμό δέντρου και το δεξί του χέρι αγγίζει την κορυφή της κεφαλής του, με τα μαλλιά του να διαθέτουν πλεξούδες νεαρού εφήβου. Η απόδοση στον Πραξιτέλη στηρίζεται στις επιμήκεις αναλογίες, την κομψή σύνθεση, και τον κάπως θηλυπρεπή σωματότυπο της παράστασης του γλυπτού. Οι εκτιμήσεις αυτές πηγάζουν ουσιαστικά από τον Απόλλωνα των Μεδίκων, του οποίου οι αναλογίες της κεφαλής είναι παρόμοιες με αυτές της Αφροδίτης της Κνίδου, και στην οποία η ευδιάκριτη εφαρμογή της τεχνικής του σφουμάτο υποστηρίζει περαιτέρω την υπόθεση πως πρόκειται για τεχνοτροπία του Πραξιτέλη.
Ωστόσο, υπάρχουν και εναλλακτικές προτάσεις σχετικά με την πατρότητα της καλλιτεχνικής αυτής παράστασης όπου εικάζεται πως ο αρχικός δημιουργός ενδεχομένος να είναι ο καλλιτέχνης Ευφράνωρ ο οποίος επίσης έζησε κατά τον 4ο αιώνα π.Χ.,  ή υπάρχει και το ενδεχόμενο πως πρόκειται για μια παράσταση που πρωτοεμφανίστηκε κατά τον 2ο αιώνα π.Χ.

Επιρροή

Η παράσταση του Λύκειου Απόλλωνα αναπαράχθηκε σε πολλά έργα τέχνης κατά την αρχαιότητα. Μερικά χαρακτηριστικά δείγματα είναι αυτά του τύπου αγάλματος του Απόλλωνα των Μεδίκων ο οποίος θεωρείται ως δείγμα του ύστερου κλασικισμού, καθώς και ο ανδριάντας του Ρωμαίου αυτοκράτορα Αδριανού στην Λέπτις Μάγκνα (ελληνιστική Νεάπολη) κατά τον 1ο αιώνα μ.Χ.
Η ίδια παράσταση εμφανίζεται επίσης και σε αγάλματα άλλων θεοτήτων και μορφών της μυθολογίας, όπως στο Διόνυσο με πάνθηρα και σάτυρο ένα ρωμαϊκό γλυπτό του 2ου αιώνα μ.Χ., καθώς και στα ελληνικά γλυπτά των Αμαζόνων της Εφέσου (5ος αιώνας π.Χ.) και αυτό της κοιμώμενης Αριάδνης (2ος αιώνας π.Χ.) από την Πέργαμο ως χαρακτηριστικό ανάπαυσης.
Λεωνίδας Καμπάνταης

Βιογραφικό

Ο Λεωνίδας Καμπάνταης γεννήθηκε στις 8 Μαρτίου 1982 στην Αθήνα. Είναι επιθετικός, με ύψος 1,83 και ξεκίνησε την καριέρα του στο Χαϊδάρι, τη σεζόν 1999-2000 που αγωνιζόταν στη Δ΄ Εθνική. Τα προσόντα του τράβηξαν το ενδιαφέρον του Άρη Θεσσαλονίκης και την επόμενη περίοδο μεταγράφηκε στην ομάδα της Θεσσαλονίκης. Τις πρώτες δύο περιόδους δεν κατάφερε να πάρει θέση στη βασική ενδεκάδα και αγωνίστηκε μόνο σε αγώνες  Κυπέλλου. Όμως, τις δύο επόμενες (2002 ως 2004) είχε περισσότερες συμμετοχές και είχε την ευκαιρία να δείξει τα αγωνιστικά του προσόντα. Οι καλές εμφανίσεις του στο πρωτάθλημα είχαν ως αποτέλεσμα να κληθεί στην Εθνική ομάδα που συμμετείχε στην Ολυμπιάδα του 2004.
Τη σεζόν 2004-2005 μεταγράφηκε στην ΑΕΚ, όπου αγωνίστηκε σε 18 παιχνίδια πρωταθλήματος, κυπέλλου και ευρωπαϊκά. Όμως, ο προπονητής του υπέδειξε να αγωνιστεί για ένα χρόνο δανεικός σε ομάδα μικρότερων φιλοδοξιών, ώστε να αποκτήσει την κατάλληλη πείρα. Έτσι το πρώτο εξάμηνο της σεζόν 2005-06 πήγε δανεικός στην Ανόρθωση Αμμοχώστου της Κύπρου και από τον Ιανουάριο 2006 στον  Πανιώνιος.
Την επόμενη περίοδο 2006-07 επέστρεψε στην ΑΕΚ και είχε μια πολύ καλή χρονιά με 22 συμμετοχές στο πρωτάθλημα και 9 γκολ ενώ σε δυο παιχνίδια αναδείχθηκε ο πολυτιμότερος παίκτης (MVP). Στο τέλος της σεζόν ενδιαφέρθηκαν γι’ αυτόν διάφορες ομάδες. Τελικά προτίμησε τη μεταγραφή στην γερμανική Αρμίνια Μπίλεφελντ όπου και αγωνίστηκε σε οκτώ παιχνίδια πετυχαίνοντας ένα γκολ.
Τη σεζον 2009-2010 επιστρέφει στην Ελλάδα για λογαριασμό του Ολυμπιακού Βόλου που εκείνο το διάστημα αγωνίζεται στη δεύτερη κατηγορία του ελληνικού πρωταθλήματος, και επιτυγχάνει την άνοδο της ομάδας στη Σουπερ Λιγκ.
Τον Ιανουάριο του 2011 παίρνει μεταγραφή για την ομάδα του Ηρακλείου Κρήτης, τον ΟΦΗ. Τη σεζόν 2012-13 επέστρεψε στον Πανιώνιο.
302 Κλαρίσα

Φυσικά χαρακτηριστικά

Η διάμετρος της Κλαρίσας εκτιμάται σε 39 χιλιόμετρα, ενώ η μάζα της εκτιμάται σε 60 τρισεκατομμύρια τόνους για μέση πυκνότητα 2 gr/cm³. Ο φασματικός της τύπος είναι F ή C (ανθρακούχος), ενώ το άλβεδό της είναι 0,052 . Η Κλαρίσα περιστρέφεται γύρω από τον εαυτό της μία φορά κάθε 14 ώρες και 23 λεπτά.
Αναπηρικά Ιτεών

Τα Αναπηρικά είναι μια μικρή συνοικία του νότιου διαμερίσματος της Πάτρας και αποτελούν στην ουσία τμήμα της ευρύτερης συνοικίας των Ιτεών.

Γενικά στοιχεία

Η ονομασία της ίσως να οφείλεται σε εκεί ιδιοκτησίες αναπήρων πολέμου. 
Γειτνιάζει με τον ενοριακό ναό Αγίου Γεωργίου Ιτεών και Κοκκίνου Μύλου και στην ουσία ορίζεται από τις οδούς Σουνίου, Αστερίωνος και Αμφίωνος. Βόρεια της συνοικίας βρίσκονται οι παλιές εργατικές κατοικίες Γλαύκου, που φέρουν την ονομασία «ΠΑΤΡΑ VIII» και παραδόθηκαν στους δικαιούχους το 1991, ενώ στα νοτιοανατολικά της βρίσκεται εργοστάσιο γνωστής χαρτοποιίας.

Προσωπικότητες

Η συνοικία αποτελεί τον τόπο καταγωγής του ηθοποιού Αντώνη Ξένου, συζύγου της ηθοποιού Ελένης Γερασιμίδου.
Χαβιέρ Κάμαρα

Προσωπική ζωή και καριέρα

Ο Κάμαρα γεννήθηκε στην Albelda de Iregua της Λα Ριόχα. Έπειτα μετακόμισε στην Μαδρίτη, όπου σπούδασε στην Δραματική Σχολή Καλών Τεχνών. Επίσης, έχει εργαστεί ως ταξιθέτης στο θέατρο "Φιγκαρό" της Μαδρίτης.
Το ντεμπούτο του στο χώρο του θεάτρου έγινε με την παράσταση El caballero de Olmedo το 1991. Ο Κάμαρα έχαιρε μεγάλη επιτυχία στην τηλεοπτική σειρά 7 Vidas και στη συνέχεια στις ταινίες του Αλμοδόβαρ.
Πρωτάθλημα Ε.Π.Σ. Πειραιώς 1974-75

Το πρωτάθλημα της Ε.Π.Σ. Πειραιώς περιόδου 1974-75 διοργανώθηκε σε τρεις κατηγορίες. Επισημαίνεται ότι η μία επιπλέον ομάδα της Α΄ ΕΠΣΠ, σε σχέση με την προηγούμενη περίοδο, ήταν οι Νέοι Ευγενείας, ύστερα από την αποκατάστασή τους μετά την πτώση του χουντικού καθεστώτος, το οποίο για πολιτικούς λόγους τους είχε αναγκάσει να διαλυθούν. Τους τίτλους των δυο ομίλων της Α΄ Κατηγορίας κατέκτησαν ο Περαμαϊκός και ο Ειδυλλιακός Βιλίων. Υπερπρωταθλήτρια αναδείχτηκε η ομάδα των Βιλίων. Και οι δυο πρωταθλητές ομίλων έλαβαν στη συνέχεια μέρος στο Ειδικό πρωτάθλημα της Ε.Π.Ο., μέσω του οποίου διεκδίκησαν την άνοδο στη Β΄Εθνική κατηγορία. Από τη Β΄ ΕΠΣΠ, την πρόκριση για την Α΄ Κατηγορία πήραν η Δόξα Πειραιά, ο Μαύρος Αετός Κερατσινίου, ο Αετός Κορυδαλλού και ο Άρης Νικαίας, που κατακτούσε έτσι τη δεύτερη συνεχόμενη άνοδό του.
Μάικλ Μπέρστον (Würzel)

Βιογραφία

Ο Μπέρστον γεννήθηκε το 1949 στο Τσέλτεναμ του Γκλουστερσάιρ της Αγγλίας.
Ήταν μόνιμος στρατιωτικός υπηρετώντας με το Σύνταγμα του Γκλουστερσάιρ στη Γερμανία και την Βόρεια Ιρλανδία, έχοντας το βαθμό του Δεκανέα. Μέχρι τις αρχές της δεκαετίας του '80 είχε συμμετάσχει στα συγκροτήματα Bastard και Warfare. Σε αυτή την περίοδο του δόθηκε το προσωνύμιο "Würzel" λόγω του περίεργου χτενίσματος του, για το οποίο τον συνέκριναν με τον χαρακτήρα Worzel Gummidge από την παιδική τηλεοπτική εκπομπή "The Bestest Scarecrow".
Μετά από οντισιόν, επιλέχθηκε να αντικαταστήσει τον Μπράιαν Ρόμπερτσον στους Motörhead, με τον Lemmy να εντυπωσιάζεται από τη συνεργασία του με τον Φιλ Κάμπελ και να αποφασίζει να συνεχίσει με δύο κιθαρίστες κάνοντας το συγκρότημα τετραμελές.
Στους Motörhead παρέμεινε μέχρι το 1995, ηχογραφώντας μαζί τους έξι στούντιο άλμπουμ, δύο ζωντανά και τέσσερα νέα κομμάτια για την συλλογή "No Remorse". Αποχώρησε μετά την ηχογράφηση και πριν την περιοδεία για τον δίσκο "Sacrifice" του 1995. Εμφανίστηκε ξανά με το συγκρότημα σαν γκεστ κατά την βρετανική περιοδεία τους το 2008.
Το 1987, πραγματοποίησε την πρώτη του προσωπική κυκλοφορία με το ΕΡ "Bess" με τέσσερα κομμάτια σε συνεργασία με τον μπασίστα Τζέρι Φέργκιουσον και το ντράμερ Σάιμον Μος. Τρία χρόνια μετά την αποχώρηση του από τους Motörhead, κυκλοφόρησε το δίσκο "Chill Out Or Die", με την ίδια σύνθεση του συγκροτήματος και εξώφυλλο σχεδιασμένο από τον Τζο Πετάνιο, γνωστό για τη συνεργασία του με τους Motörhead. Το άλμπουμ περιείχε avant-garde αυτοσχεδιασμούς και ambient συνθέσεις.
Το 2010, δούλευε σε νέο υλικό για μία επικείμενη κυκλοφορία με το συγκρότημα Leader of Down, αλλά οι ηχογραφήσεις δεν εκδόθηκαν ποτέ, λόγω του ότι στις 9 Ιουλίου 2011 ανακοινώθηκε ο θάνατος του από κοιλιακή μαρμαρυγή, η οποία προήλθε από μυοκαρδιοπάθεια.
Δημήτριο

Ιστορία

Το στοιχείο δημήτριο ανακαλύφθηκε το 1803 από τους Βίλελμ Χίζινγκερ και Γιενς Γιάκομπ Μπερζέλιους, καθώς και από τον Μάρτιν Χάινριχ Κλάπροτ, σε ορυκτό σουηδικής προέλευσης, το οποίο ονομάστηκε αργότερα δημητριίτης. Το δημήτριο έλαβε το όνομα αυτό από τους Μπερζέλιους και Μπερτζέλιους προς τιμή της ανακάλυψης από τον Πιάτζι (1801) του αστεροειδούς Δήμητρα.
Λεοντία

Αυτοκράτειρα

Ο Μαυρίκιος βασίλεψε στη Βυζαντινή Αυτοκρατορία από το 582 έως 602. Αυτός οδήγησε μια σειρά από βαλκανικές εκστρατείες και κατάφερε επιτυχώς να αποκαταστήσουν το Δούναβη ως βόρεια σύνορα για την κατάσταση του.  Όταν αποφάσισε ότι ο βυζαντινός στρατός θα περνούσε τον χειμώνα του 602/603 στη βόρεια όχθη του Δούναβη, το εξαντλημένα στρατεύματα επανάστησαν εναντίον του αυτοκράτορα. Ο Φωκάς θα αναδυθεί ως ηγέτης του ανταρτικού στρατού κατά τη διάρκεια του Μαρτίου στην Κωνσταντινούπολη. Ο Μαυρίκιος αντιμετώπισε επίσης ολόκληρη την πόλη για ταραχές εντός του κεφαλαίου που οφείλεται σε πείνα. Διέφυγε από την πόλη πριν από την άφιξη του Φωκά και των στρατευμάτων του.
Το Πασχάλιο χρονικό δίνει σε χρονολογική υπόψη την αύξηση του Φωκά και της Λεοντίας στο θρόνο. Στις 23 Νοεμβρίου 602, ο Φωκάς στέφθηκε αυτοκράτορας από τα στρατεύματά του έξω από την πρωτεύουσα. Στις 25 Νοεμβρίου, ο Φωκάς εισήλθε στην Κωνσταντινούπολη και έγινε δεκτός ως αυτοκράτορας από το γενικό πληθυσμό. Διακήρυξε αρματοδρομίες προς τιμήν της ανύψωσης του και είχε τη Λεοντία μαζί του στην πόλη, όπως η νέα του αυτοκράτειρα.  Είχαν ήδη παντρευτεί για λίγο καιρό.
Το μόνο γνωστό παιδί της Λεοντίας και του Φωκά ήταν η κόρη τους Δομεντζία. Πήρε το όνομα της πατρικής γιαγιάς της. Ήταν παντρεμένη με τον Πρίσκο, ο οποίος υπηρέτησε ως Διοικητής. Ο Θεοφάνης τοποθετεί τον γάμο το 607.

Εκθρόνιση

Ο Φωκάς καθαιρέθηκε και εκτελέστηκε από Ηράκλειο, τον Οκτώβρι του 610. Οι αδελφοί του Ντομέντιοζους και Κομέντιολους επίσης εκτελέστηκαν. Αν η Λεοντία επίσης εκτελέστηκε είναι άγνωστο.
Ο Πρίσκος είχε υποστηρίξει τον Ηράκλειο και παρέμεινε διοικητής έως τις 5 Δεκεμβρίου 612. Στη συνέχεια αντικαταστάθηκε από τον Νικήτα, έναν πρώτο εξάδελφο του Ηρακλείου, και αναγκάστηκε να λάβει μονασ τικούς όρκους. Σύμφωνα με το Πασχάλιον Χρονικόν, πέθανε στη Μονή της Χώρας σε 613. Αν η Λεοντία είχε περαιτέρω απογόνους μέσω του γάμου της κόρης της με τον Πρίσκο είναι άγνωστο.
Κύπελλο Ισπανίας ποδοσφαίρου ανδρών 1955

Το Κύπελλο Ποδοσφαίρου Ισπανίας 1955 ήταν η 52η φορά που διοργανώθηκε το κύπελλο. Η Διοργάνωση ξεκίνησε στις 17 Απριλίου του 1955 και ολοκληρώθηκε στις 5 Ιουνίου του 1955, με το τελικό.
Συμφωνία για τη Νέα Ελλάδα

Ίδρυση

Το κόμμα προήλθε από τον πολιτικό φορέα ΡΙ.Κ.Σ.ΣΥ. 
Αμέσως μετά την ίδρυση του κόμματος, στήριξη και συμμετοχή σε αυτό ανακοίνωσε ο ανεξάρτητος βουλευτής (εκλεγμένος με ΠΑΣΟΚ) Δράμας, Χρήστος Αηδόνης. Την υποστήριξη και ενεργό συμμετοχή τους στο κόμμα ανακοίνωσαν επίσης, ο Γιάννης Μίχας (πρώην Νομάρχης Πειραιώς) και ο Δημήτρης Τσιρώνης (πρώην βουλευτής Άρτης).
Στις 20 Μαΐου 2013, ο Ανδρέας Λοβέρδος, σε συνάντηση με δημοσιογράφους στη Θεσσαλονίκη, ανακοίνωσε την προσχώρηση του πρώην υφυπουργού Εξωτερικών και συνεργάτη του Γιώργου Παπανδρέου Δημήτρη Δόλλη, στη «Συμφωνία για τη νέα Ελλάδα».
Στις 21 Νοεμβρίου 2013, οι δύο βουλευτές της Συμφωνίας για τη Νέα Ελλάδα, εντάχθηκαν στην νέα Κοινοβουλευτική Ομάδα την οποία συγκρότησαν οι ανεξάρτητοι βουλευτές του Ελληνικού Κοινοβουλίου. Το όνομα της Κοινοβουλευτικής Ομάδας είναι «Ανεξάρτητοι Δημοκρατικοί Βουλευτές».

Συμμετοχή στην Ελιά - Δημοκρατική Παράταξη

Στις 6 Φεβρουαρίου 2014, ο πρόεδρος της «Συμφωνίας για τη Νέα Ελλάδα» Ανδρέας Λοβέρδος, ανακοίνωσε την συμμετοχή και υποστήριξη του κόμματός του στην Πρωτοβουλία για τη Δημοκρατική Προοδευτική Παράταξη.
Το κόμμα μετείχε επίσης, ως συνιστώσα, στην ίδρυση  της Ελιάς που πραγματοποιήθηκε στην Πανελλήνια Συνδιάσκεψη στις 8 και 9 Μαρτίου 2014 στο Στάδιο Ειρήνης και Φιλίας, με την οποία συμετείχε στις ευρωεκλογέςτου 2014.

Μετέπειτα περίοδος

Στις 22 Αυγούστου 2014, ο Ανδρέας Λοβέρδος, εντάχθηκε εκ νέου στην Κοινοβουλευτική Ομάδα του ΠΑΣΟΚ, χωρίς, ωστόσο, να διαλύσει το κόμμα.
Ο Χρήστος Αηδόνης αποχώρησε για να συμμετέχει στο Κίνημα Δημοκρατών Σοσιαλιστών.
Κέδρος Ιωαννίνων

Γεωγραφία - Αξιοθέατα

Ο Κέδρος βρίσκεται στα Τζουμέρκα (Αθαμανικά όρη), δυτικά του Άραχθου ποταμού και προς τα δυτικά όρια του Εθνικού Πάρκου Τζουμέρκων, Περιστερίου και χαράδρας Αράχθου. Απέχει 25 χλμ. ΝΑ. της πόλης των Ιωανίννων και 26  χλμ. ΒΔ. από τα Πράμαντα. Χαρακτηριστικά στο χωριό είναι τα παλιά πέτρινα, ξερολιθικά κτίσματα, αρκετά πηγάδια, ο "νερόμυλος του Μπούτσουρα"  στη τοποθεσία "Τσίμοβο" (δυτικά και δίπλα στον Άραχθο) και η εκκλησία του Αγίου Αθανασίου (του 19ου αιώνα).

Ονομασία - Διοικητικά

Η παλιά ονομασία του χωριού, μέχρι το 1927 ήταν Ζαβράτσι. Σύμφωνα με το σχέδιο Καλλικράτης, αποτελεί τη τοπική κοινότητα Κέδρου που ανήκει στη δημοτική ενότητα Τζουμέρκων του Δήμου Βορείων Τζουμέρκων και σύμφωνα με την απογραφή 2011 έχει πληθυσμό 31 κατοίκους.
Κράιστ Τσερτς, Μπαρμπάντος

Γεωγραφία

Η Κράιστ Τσερτς βρίσκεται νοτιοδυτικά του Μπαρμπάντος. Είναι η νοτιότερη ενορία το Μπαρμπάντος. Συνορεύει στα βορειοδυτικά με τον Άγιο Μιχαήλ, στα βορειοανατολικά με τον Άγιο Γεώργιο και στα ανατολικά με τον Άγιο Φίλιππο. Στα νότια και στα δυτικά βρέχεται από την Καραϊβική Θάλασσα. Έχει έκταση 57 km².

Δημογραφία

Η Εκκλησία του Χριστού είχε σύμφωνα με την απογραφή του 2000 55.800 κατοίκους με πυκνότητα 9.800 κατοίκων ανά τετραγωνικό χιλιόμετρο. Πρωτεύουσα είναι η Όιστινς με 1.203 κατοίκους.
Πάνος Ζαχαρίου

Βιογραφία

Ο Πάνος Ζαχαρίου γεννήθηκε το 1908 στην Μικρά Ασία, όμως κατά τον εκπατρισμό του 1922 εγκαταστάθηκε με την οικογένειά του στα Χανιά της Κρήτης.
Μετά από μια σύντομη επιχειρηματική επιτυχία του ως σαπωνοποιός, ήρθε σε οικονομική κρίση, κάτι που είχε επιπτώσεις στην προσωπικότητά του, καθώς η έντονη απογοήτευσή του μετουσιώθηκε σε τάσεις αυτοκαταστροφής. Λίγο αργότερα, ξεκίνησε να διαβάζει την Αγία Γραφή. Από εκεί άρχισε να αντλεί απαντήσεις σε διάφορες υπαρξιακές απορίες και ερωτήματα του. Τελικά μεταστράφηκε συνειδητά στο Χριστιανισμό, και ξεκίνησε να δραστηριοποιείται στην τοπική Ευαγγελική εκκλησία των Χανίων.
Σε μία επίσκεψη του στην Αθήνα, βρήκε και επισκέφτηκε την Αποστολική Εκκλησία Πεντηκοστής των Κάτω Πετραλώνων (η οποία σήμερα ανήκει στην Ελευθέρα Αποστολική Εκκλησία Πεντηκοστής). Στις 6 Ιουνίου 1948 έλαβε το βάπτισμα του Αγίου Πνεύματος με την εμπειρία της γλωσσολαλιάς, κάτι που τον οδήγησε σε ρήξη με την τοπική Ευαγγελική κοινότητα, η οποία εκείνη την εποχή απέρριπτε και δεν δεχόταν την γλωσσολαλιά.
Ο Πάνος Ζαχαρίου με την ευαγγελιστική του δραστηριότητα, διοργάνωσε μια μικρή Πεντηκοστιανή εκκλησία στα Χανιά, η οποία πήρε άδεια λειτουργίας το 1952. Το 1954 ύστερα από την πίεση των τοπικών θρησκευτικών αρχών, η άδεια ανακλήθηκε και ακολούθησαν διώξεις και δικαστήρια. Μάλιστα άγνωστοι βανδάλισαν την εκκλησία των Χανίων.
Ο Πάνος Ζαχαρίου ανέπτυξε έντονη ευαγγελιστική δραστηριότητα σε όλη την Κρήτη, αλλά και σε άλλα μέρη της Ελλάδας. Για την δραστηριότητά του δικάστηκε 11 φορές και συνολικά φυλακίστηκε 2 χρόνια.
Αργότερα και ενώ διακονούσε σε εκκλησίες της νότιας Ελλάδας, του διαγνώστηκε καλπάζων καρκίνος. Ακόμα και μέσα στο νοσοκομείο ο Ζαχαρίου δεν έπαυσε να μαρτυρεί την πίστη του στους γύρω του. Πέθανε το 1957.
Πρόεδρος της Εθνοσυνέλευσης της Βενεζουέλας

Ο Πρόεδρος της Εθνοσυνέλευσης (ισπανικά: Presidente de la Asamblea Nacional‎) είναι ο προεδρεύων της Εθνοσυνέλευσης, του μονού νομοθετικού σώματος της Βενεζουέλας. Η θητεία του προέδρου συμπίπτει με τη θητεία της συνέλευσης (πέντε χρόνια σύμφωνα με τη συνταγματική σύμβαση). Η θέση αυτή υπάρχει από την εκλογή της πρώτης Εθνοσυνέλευσης το 2000. Πριν από τη δημιουργία της Εθνοσυνέλευσης με την υιοθέτηση του συντάγματος του 1999, η Βενεζουέλα ακουλουθούσε το σύστημα των δύο νομοθετικών σωμάτων, το οποίο περιελάμβανε τη Γερουσία και τη Βουλή των Αντιπροσώπων. Ο τελευταίος πρόεδρος της Γερουσίας ήταν ο Λουίς Αλφόνσο Ντάβιλα και ο τελευταίος πρόεδρος της Βουλής των Αντιπροσώπων ήταν ο Ενρίκε Καπρίλες Ραντόνσκι.
Ο σημερινός Πρόεδρος της Εθνοσυνέλευσης, από τις 5 Ιανουαρίου 2019, είναι ο Χουάν Γκεράρντο Γουαϊντό Μάρκες, μέλος του Κόμματος της Λαϊκής Θέλησης και του συνασπισμού Στρογγυλής Τραπέζης της Δημοκρατικής Ενότητας.

Συνταγματικός ρόλος

Οι αρμοδιότητες του προέδρου της Εθνοσυνέλευσης ορίζονται στο άρθρο 194 του Συντάγματος της Βενεζουέλας (τμήμα 2, κεφάλαιο 1, τίτλος 5: "Σχετικά με την οργάνωση της εθνικής δημόσιας αρχής", σύμφωνα με το οποίο οι αντιπρόσωποι εκλέγουν πρόεδρο και δύο αντιπροέδρους. Παράλληλα με τον Πρόεδρο και τους δύο Αντιπροέδρους, οι Αντιπρόσωποι εκλέγουν επίσης Γραμματέα και Βοηθό Γραμματέα. Ο Πρόεδρος της Εθνοσυνέλευσης είναι ο δεύτερος στη σειρά διαδοχής του Προέδρου της Βενεζουέλας μετά τον Αντιπρόεδρο, όπως αναφέρεται στο άρθρο 233 του Συντάγματος.